Juha Hemánus

Juha-Petri Hemánus (s. 26. maaliskuuta 1962 Espoo) on suomalainen teatteri- ja oopperaohjaaja sekä kulttuurijohtaja (kulttuuriset sisällöt, identiteetti ja tuotanto).

Hemánus on teatteritaiteen maisteri ja ohjaaja Taideyliopiston teatterikorkeakoulusta sekä valtiotieteen kandidaatti Helsingin yliopistosta. Hän on ohjannut yli 40 näytelmää, oopperaa, lyhytelokuvaa, tv-oopperaa sekä draamallisia konsertteja. 

 Ura 
Hemánus aloitti uransa Ylen radiouutisten toimittajana ja TV-uutisten ulkomaantoimittajana vuosina 1982–1984. Hän oli Ilta-Sanomien kulttuurikesätoimittaja vuonna 1984 ja sen jälkeen perustamassa Suomen toista itsenäistä paikallisradiota Radio Cityä vuosina 1984–1985. Sen jälkeen hän pyrki ja pääsi teatterikorkeakouluun, jossa hänen professorinaan oli Jouko Turkka.

Teatterikorkeakoulun jälkeen Hemánus aloitti vapaana puheteatteriohjaajana vuonna 1988 Kom-teatterissa Esa Kirkkopellon näytelmällä Rouva Ruusunen.

Oopperaohjaajana Hemánus debytoi vuonna 1991 Helsinki Biennalessa Ligetin pienoisoopperoilla Aventures ja Nouvelles Aventures sekä Maxwell-Daviesin teoksella Eight Songs for a Mad King. Suomen Kansallisoopperassa hän debytoi vuonna 1992 Stravinskyn oopperalla Satakieli. Hän on ohjannut Helsingissä, Tampereella, Lahdessa, Turussa, Porissa, Oulussa, Savonlinnassa, Porvoossa sekä ulkomailla Tukholmassa, Lontoossa, Pariisissa, Wienissä, Los Angelesissa, Tulsassa, Malmössä ja Innsbruckissa.

Hänen merkittävimpiä oopperaohjauksiaan ovat Madama Butterfly (1995) Malmössä, Wagnerin Tannhäuser (1996–1998, 2006) ja Merikannon Juha (2002–2003) Savonlinnan Oopperajuhlilla, Bachin Johannes-passio (2002), Musorgskin Hovanštšina (2002, 2004–2005) ja Weberin Paholaisen palkka-ampuja (2008) Suomen Kansallisoopperassa Helsingissä, Mozartin Taikahuilu (2003) Lontoon Royal College of Musicissa ja Puccinin Edgar (2008) Wienin Opernwerkstatt-ryhmälle.

Hemánuksen sovittamaa, visualisoimaa ja ohjaamaa näyttämöoratoriota Le Martyre de St. Sébastien (musiikki Claude Debussy, Gabriele D'Annunzion näytelmään) on esitetty Esa-Pekka Salosen johdolla Helsingissä, Tukholmassa, Lontoossa, Pariisissa ja Los Angelesissa vuosina 1995–1999. Ibsenin-Griegin Peer Gyntia esitti Los Angelesin filharmonikot Hemánuksen sovituksena niin ikään Esa-Pekka Salosen johdolla Los Angelesin Music Centerissä vuonna 1993.

Tv-oopperaohjauksestaan Angelika (ensiesitys Yle TV1 6.12.1993, sävellys Jukka Linkola) Hemánus palkittiin Pariisin Opera Screen -kilpailussa (1993) ja Cannesissa MIDEM-musiikkimessuilla (1994). Weberin Paholaisen palkka-ampuja valmistui Hemánuksen ohjauksessa ensimmäisen kerran ensi-iltaan Nilsiän Opera Cava -festivaalilla vuonna 2006. Juha-oopperan taltioi ja esitti Yle TV1 ja se esitettiin myös Arte-kanavalla eri puolilla Eurooppaa vuonna 2002.

Puheteatterissa Hemánuksen tärkeimpiin ohjauksiin kuuluvat Williamsin Lasinen eläintarha Lahden kaupunginteatterissa (1991), Siltasen Kohtaaminen älykkään naisen kanssa Helsingin Kaupunginteatterissa (1996), Vozhnesenskajan Naisten Decamerone Oulun kaupunginteatterissa (1998), myöhemmin Nobelin kirjallisuupalkinnon voittaneen Jon Fossen (ensimmäinen suomalainen näytelmätuotanto) Lapsi Turun kaupunginteatterissa (1998) sekä Otonkosken kirjoittama, Jeesuksen viimeisten päivien kärsimyshistoriaa kuvaava Via Crucis Helsingissä pääsiäisulkoilmaesityksenä (1998–2001).

Hemánuksen yhdessa Leif Segerstamin kanssa Nokian Connect to Art -projektille luomat mobiilitaideteokset Hi-ho!, Violinito ja Scaling ovat olleet esillä Shanghain Nykytaiteen museossa (2006), Singaporen taidemuseossa (2006) sekä Baltimoren Nykytaiteen museossa Yhdysvalloissa (2007).

Hemanus työskenteli 1999-2008 Nokian matkapuhelintutkijana ja -designerina pääkaupunkiseudulla tehtävänään narratiivisen käyttöliittymän ja mukaansatempaavan käyttökokemuksen suunnitteleminen. 2009–2011 hän työskenteli älypuhelinten viihdekäyttökokemuksen päätutkijana Nokia Research Centerissa Los Angelesissa Yhdysvalloissa ja oli kirjoittamassa ja tuottamassa laboratorion lippulaivahanketta "Westwood Experience". Hän ohjasi vuonna 2014  Lloyd Webberin ja Ricen rock-oopperan Jesus Christ Superstar Åbo Svenska Teaterille, vuonna 2015 sovittamansa esityksen Ibsenin-Griegin teoksista Peer Gynt Lontoon Royal Festival Hallissa Esa-Pekka Salosen johtaman Philharmonia Orchestran kanssa.

Hemánus asui vuodesta 2009 Yhdysvalloissa. Vuosina 2018–2020 hän johti Tampereen Euroopan kulttuuripääkaupunkihakuhanketta.

Juha Hemánuksen isä oli professori Pertti Hemánus.

 Lähteet 

Luokka:Suomalaiset teatteriohjaajat
Luokka:Nokian henkilöstö
Luokka:Vuonna 1962 syntyneet
Luokka:Elävät henkilöt